CELEX: 62020TN0212
Language: ro
Date: 2020-04-17 00:00:00
Title: Cauza T-212/20: Acțiune introdusă la 17 aprilie 2020 – Gaz-System/ACER

8.6.2020   
            
            
               RO
            
            
               Jurnalul Oficial al Uniunii Europene
            
            
               C 191/39
            
         
      Acțiune introdusă la 17 aprilie 2020 – Gaz-System/ACER
      (Cauza T-212/20)
      (2020/C 191/53)
      Limba de procedură: engleza
      
         Părțile
      
      
         Reclamantă: Operator Gazociągów Przesylowych Gaz-System S.A. (Varșovia, Polonia) (reprezentanți: E. Buczkowska și M. Trepka, avocați)
      
         Pârâtă: Agenția Uniunii Europene pentru Cooperarea Autorităților de Reglementare din Domeniul Energiei
      
         Concluziile
      
      Reclamanta solicită Tribunalului:
      
                  —
               
               
                  anularea deciziei Comisiei de apel a ACER nr. A-006-2019 din 7 februarie 2020;
               
            
                  —
               
               
                  obligarea pârâtei la plata cheltuielilor de judecată.
               
            
         Motivele și principalele argumente
      
      În susținerea acțiunii, reclamanta invocă cinci motive.
      
                  1.
               
               
                  Primul motiv, întemeiat pe o eroare vădită de interpretare a articolului 28 alineatul (4) din Regulamentul (UE) 2019/942 (1), întrucât Comisia de apel a ACER nu a efectuat o examinare și un control complete ale deciziei ACER nr. 10/2019. Această presupusă autolimitare nejustificată a Comisiei de apel a ACER a avut un impact direct asupra motivării deciziei atacate.
               
            
                  2.
               
               
                  Al doilea motiv, întemeiat pe o eroare constând în prezumția că ACER nu a încălcat principiul transparenței consacrat la articolul 15 TFUE, la articolul 41 din Carta drepturilor fundamentale a Uniunii Europene, la articolul 37 alineatul (3) din Regulamentul (UE) 2017/459 (2) și la articolul 6 alineatul (4) din Regulamentul (UE) 2019/942, deși ACER (i) a schimbat în mod arbitrar cerințele legate de criteriile privind cerințele tehnice de calitate pe care trebuie să le îndeplinească ofertele depuse și (ii) a optat pentru repetarea de la început a procedurilor care au condus la desemnarea platformei, fără a prezenta vreo justificare pentru această schimbare și pentru această opțiune.
               
            
                  3.
               
               
                  Al treilea motiv, întemeiat pe o eroare săvârșită prin presupunerea că ACER nu a încălcat principiul egalității de tratament atunci când a stabilit cerințele pentru studiul de caz în cadrul sarcinilor B(i) și B(ii) într-un mod arbitrar care a favorizat platformele care nu îndepliniseră cerințele de bază la momentul depunerii ofertelor.
               
            
                  4.
               
               
                  Al patrulea motiv, întemeiat pe o eroare săvârșită prin presupunerea că ACER nu a încălcat principiul transparenței consacrat la articolul 15 TFUE și la articolul 41 alineatul (1) și la articolul 41 alineatul (2) litera (c) din cartă atunci când a acționat în mod arbitrar și nu a oferit nicio explicație cu privire la cerințele studiului de caz care au afectat pregătirea ofertelor de către platformele de rezervare a capacității, înainte de depunerea acestor oferte.
               
            
                  5.
               
               
                  Al cincilea motiv, întemeiat pe o eroare săvârșită prin presupunerea că decizia ACER nr. 10/2019 a fost motivată corespunzător și, prin urmare, nu încalcă în mod vădit articolul 296 TFUE și articolul 41 alineatul (2) litera (c) și articolul 47 din cartă, deși justificarea prezentată în aceasta nu permite reconstituirea raționamentului ACER care a condus la alegerea platformei RBP și împiedică în mod semnificativ capacitatea reclamantei de a ataca această decizie.
               
            
         (1)  Regulamentul (UE) 2019/942 al Parlamentului European și al Consiliului din 5 iunie 2019 de instituire a Agenției Uniunii Europene pentru Cooperarea Autorităților de Reglementare din Domeniul Energiei (JO 2019, L 158, p. 22).
      
         (2)  Regulamentul (UE) 2017/459 al Comisiei din 16 martie 2017 de stabilire a unui cod al rețelei privind mecanismele de alocare a capacității în sistemele de transport al gazelor și de abrogare a Regulamentului (UE) nr. 984/2013 (JO 2017, L 72, p. 1).